Diari Oficial de la Generalitat Valenciana


Sumari del DOGV 9320, del 19-04-2022 (2022/3189)

RESOLUCIÓ de 8 d'abril de 2022, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió de subvencions del Programa d'ajuda a les actuacions de rehabilitació en l'àmbit de barri del Pla de recuperació, transformació i resiliència 2021-2026, i es procedeix a la seua convocatòria per a l'any 2022.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9320

Data del DOGV
:   19-04-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3189


Data del document
:   08-04-2022

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * ajuda pública

RESOLUCIÓ de 8 d'abril de 2022, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió de subvencions del Programa d'ajuda a les actuacions de rehabilitació en l'àmbit de barri del Pla de recuperació, transformació i resiliència 2021-2026, i es procedeix a la seua convocatòria per a l'any 2022. [2022/3189]  
El Govern d'Espanya va aprovar el Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i habitatge social del Pla de recuperació, transformació i resiliència, en què s'incorpora el Programa d'ajuda a les actuacions de rehabilitació en l'àmbit de barri, a fi de regular els programes d'ajuda en els àmbits de la rehabilitació d'habitatge i de l'habitatge social. Els quatre eixos transversals, mitjançant els quals es distribueixen a Espanya els fons europeus (transició ecològica, transformació digital, cohesió social i territorial i igualtat de gènere) es projecten en deu polítiques palanca. Dins de la palanca I, que compta amb 6 reformes i 5 inversions, s'enquadra el component Pla de rehabilitació d'habitatge i regeneració urbana, i s'executa per mitjà d'aquesta resolució la inversió C2.I1 «Programes de rehabilitació per a la recuperació econòmica i social en entorns residencials».  
  
Les bases reguladores que s'aproven en aquesta resolució tenen com a objecte regular el programa d'ajudes a les actuacions de rehabilitació en l'àmbit de barri, per a desenvolupar el programa corresponent de l'esmentat Pla de recuperació, transformació i resiliència 2021-2026, i finançar la realització conjunta d'obres de rehabilitació en edificis i habitatges, inclosos els habitatges unifamiliars, i d'urbanització o reurbanització d'espais públics dins d'àmbits d'actuació denominats entorns residencials de rehabilitació programada (ERRP), prèviament delimitats.  
En data 16 d'abril de 2021 ha entrat en vigor el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, el capítol II de la qual introdueix determinades modificacions en la Llei 1/2015, de 6 de febrer, de la Generalitat, i d'altra banda, estableix en l'article 23 que, per a la concessió de subvencions en règim de concurrència competitiva vinculades a inversions, accions o projectes inclosos en el Mecanisme de recuperació i resiliència i al REACT-EU, s'aprovaran en un únic expedient, mitjançant una resolució de la persona titular de la conselleria competent per raó de la matèria, les bases reguladores, la convocatòria i la modificació, si és el cas, del Pla estratègic de subvencions.  
Així mateix, el Reial Decret llei 19/2021, de 5 d'octubre, de mesures urgents per a impulsar l'activitat de rehabilitació edificatòria en el context del Pla de recuperació, transformació i resiliència, a fi d'avançar en el compliment dels objectius de rehabilitació d'edificis, necessaris per a aconseguir els reptes marcats en matèria d'energia i clima, introdueix diverses mesures en relació amb l'execució d'obres de rehabilitació de millora d'eficiència energètica en edificis d'habitatges. Aquestes mesures preveuen noves deduccions temporals en la quota íntegra estatal de l'impost, l'establiment de no integrar en la base imposable de l'Impost sobre la Renda de les Persones Físiques les ajudes concedides dels programes establits en el Reial decret 853/2021, modificacions en el règim de les comunitats de propietaris i la creació d'una línia d'avals per a la cobertura parcial per compte de l'Estat.  
  
Les ajudes d'aquesta resolució estan compreses en el Pla estratègic de subvencions per al període 2020-2023, aprovat per la Resolució d'11 de maig de 2020, de la Vicepresidència Segona i Conselleria d'Habitatge i Arquitectura, i modificat per les resolucions de 21 de maig de 2021 i 17 de març de 2022.  
Els plans estratègics de subvencions són instruments que contenen tota la informació relativa a l'activitat subvencional dels òrgans i ens que formen part d'un departament, de manera completa i integrada, per a facilitar informació a la ciutadania i garantir la transparència en la gestió, la qual cosa fa necessari dictar una nova resolució que modifique el pla vigent actualment per a adequar-lo al que es preveu en la Llei de pressupostos de la Generalitat per a 2022.  
En les bases que s'aproven estan normats, a més, els mètodes de control per a la comprovació del compliment de les obligacions inherents a l'atorgament de les subvencions, segons el que es disposa en els articles 164 i 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Així, d'acord amb el que s'ha exposat, esdevé necessària la publicació de la resolució que establisca les bases que regulen la concessió de subvencions del Programa d'ajuda a les actuacions de rehabilitació en l'àmbit de barri i convoque les ajudes que complisquen els objectius fixats.  
En relació amb la política de la competència de la Unió Europea, les ajudes que es promouen no requereixen cap notificació o comunicació a la Unió Europea, per no falsejar o amenaçar de falsejar la competència, de conformitat amb el que s'estableix en l'article 107 del Tractat de funcionament de la Unió Europea, ja que es tracta d'ajudes a administracions públiques. L'ajuntament sol·licitant serà considerat beneficiari de les ajudes i, així mateix, podrà tindre com a destinataris finals els propietaris dels immobles afectats. Aquestes subvencions es destinaran a la rehabilitació d'habitatges i actuacions de regeneració i renovació urbana en determinats barris delimitats en el marc de l'acord entre les administracions territorials afectades. Les actuacions en els barris es dirigiran a activitats que no suposen cap activitat econòmica (rehabilitació d'habitatges, enllumenat de carrers, rehabilitació de parcs, etc.). Per tot el que s'ha exposat anteriorment, es considera que no hi ha ajuda d'estat.  
A més del que es preveu en aquesta resolució, seran aplicables la Llei 38/2003, de 17 de novembre, general de subvencions i el seu reglament de desenvolupament, aprovat pel Reial decret 887/2006, de 21 de juliol; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei de pressupostos de la Generalitat per a l'exercici 2022; el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19; i la resta de la normativa de preceptiva aplicació.  
En virtut del que s'ha exposat anteriorment, complits els tràmits procedimentals oportuns, vista la Llei 39/2015, d'1 d'octubre, del procediment administratiu comú de les administracions públiques; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat; el Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica; el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, i la resta de les normes d'aplicació general i pertinent, resolc:  
  
Primer. Aprovar les bases reguladores per a la concessió de les subvencions del Programa d'ajuda a les actuacions de rehabilitació en l'àmbit de barri, amb els termes següents  
Base primera. Objecte  
1. Aquestes bases reguladores tenen com a objecte regular el Programa d'ajuda a les actuacions de rehabilitació en l'àmbit de barri, comprés en el Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i habitatge social del Pla de recuperació, transformació i resiliència (d'ara en avant, Reial decret 853/2021), mitjançant un procediment obert en règim de concurrència competitiva.  
2. Aquest programa d'ajuda a les actuacions de rehabilitació en l'àmbit de barri té com a objecte el finançament de la realització d'obres de rehabilitació en edificis d'ús predominant residencial i habitatges, inclosos els habitatges unifamiliars, i d'urbanització o reurbanització d'espais públics dins d'àmbits d'actuació denominats entorns residencials de rehabilitació programada (ERRP), prèviament delimitats en municipis de la Comunitat Valenciana.  
3. D'altra banda, d'acord amb els objectius establits en l'annex de la Decisió d'execució del Consell (CID, per les sigles en anglés), de 16 de juny de 2021, relativa a l'aprovació de l'avaluació del Pla de recuperació i resiliència d'Espanya, la concessió i l'execució de les ajudes d'aquest programa farà costat al compliment dels objectius següents inclosos dins del component 2 «Implementació de l'Agenda Urbana Espanyola: Pla de rehabilitació i regeneració urbana».  
  
a) Objectiu núm. 27 del CID: finalització de les actuacions de renovació d'habitatges, amb un estalvi mitjà d'almenys un 30 % d'energia primària (231.000 actuacions de renovació en 160.000 habitatges únics, com a mínim), en el quart trimestre de 2023.  
b) Objectiu núm. 28 del CID: hectàrees en zones o barris renovats, amb un estalvi mitjà d'almenys un 30 % d'energia primària (600 Ha) en el segon trimestre de 2026.  
c) Objectiu núm. 29 del CID: finalització de les actuacions de renovació d'habitatges, amb un estalvi mitjà d'un 30 %, com a mínim, d'energia primària (510.000 actuacions de renovació en, almenys, 355.000 habitatges únics), en el segon trimestre de 2026.  
D'acord amb l'article 15.2 del Reial decret 853/2021, a l'efecte de compliment de l'etiquetatge climàtic i mediambiental, el cost de les actuacions de rehabilitació d'edificis d'habitatges, així com el cost de les oficines de rehabilitació, es correspon amb el camp d'intervenció 025 bis «Renovació de l'eficiència energètica dels immobles existents, projectes de demostració i mesures de suport d'acord amb els criteris d'eficiència energètica» de l'annex VI del Reglament (UE) 2021/241, del Parlament Europeu i del Consell, de 12 de febrer de 2021.  
  
Per al camp d'intervenció 025 bis esmentat, en aquest annex VI s'indica un coeficient per al càlcul de l'ajuda als objectius climàtics del 100 %, així com un coeficient per al càlcul de l'ajuda als objectius mediambientals del 40 %.  
Així mateix, el cost de les actuacions d'urbanització i reurbanització d'espais públics es correspon amb el camp d'intervenció 131 «Regeneració de l'entorn físic i seguretat dels espais públics» de l'annex VI del Reglament (UE) 2021/241, del Parlament Europeu i del Consell, de 12 de febrer de 2021.  
Per al camp d'intervenció 131 esmentat, en aquest annex VI s'indica un coeficient per al càlcul de l'ajuda als objectius climàtics del 0 %, així com un coeficient per al càlcul de l'ajuda als objectius mediambientals del 0 %.  
  
Base segona. Requisits dels entorns residencials de rehabilitació programada (ERRP)  
Per al reconeixement de les ajudes previstes en aquest programa, l'entorn residencial de regeneració i renovació urbana o rural haurà de complir i acreditar els requisits següents:  
a) Ha de ser un barri o zona delimitat territorialment, amb caràcter continu o discontinu, per acord de l'administració autonòmica a proposta de l'administració local corresponent.  
b) Almenys un 50 % de l'edificabilitat sobre rasant, amb possibilitat d'excloure'n les plantes baixes o plantes inferiors destinades a uns altres usos compatibles, existent dins de l'ERRP o de l'edificabilitat resultant, segons el planejament vigent, haurà de tindre com a destinació l'ús residencial d'habitatge.  
  
Base tercera. Requisits dels edificis objecte de rehabilitació  
Els edificis per als quals se sol·licita la subvenció han de complir els requisits següents:  
a) Disposar del projecte de les actuacions que cal dur a terme. Quan les actuacions no exigisquen un projecte, caldrà justificar en una memòria subscrita per un tècnic competent l'adequació de l'actuació al Codi tècnic de l'edificació i la resta de la normativa d'aplicació.  
Els projectes o les memòries hauran de disposar d'un annex en què es justifica, seguint la guia creada a aquest efecte, el compliment dels aspectes següents que preveu el Reial decret 853/2021:  
a.1) Que el disseny de l'edifici i les tècniques de construcció donen suport a la circularitat i, en particular, es demostre, amb referència a l'ISO 20271, o altres normes per a avaluar la capacitat de desmuntatge o adaptabilitat dels edificis, com està dissenyat perquè siga més eficient en l'ús de recursos, adaptable, flexible i desmuntable per a permetre'n la reutilització i el reciclatge; i s'òmpliga el model de declaració responsable a la disposició dels sol·licitants, signada pel tècnic competent en les obres en què es requerisca la seua intervenció o pel destinatari últim de les ajudes.  
a.2) Que el projecte inclou un estudi de gestió de residus de construcció i demolició que ha d'indicar explícitament que compleix el que s'estableix en l'RD 853/2021, pel qual es regulen els programes d'ajuda en matèria de rehabilitació residencial i habitatge social del Pla de recuperació, transformació i resiliència; en l'RD 105/2008, d'1 de febrer, pel qual es regula la producció i la gestió dels residus de construcció i demolició; i en la Llei 22/2011, de 28 de juliol, de residus i sòls contaminats, i que es desenvoluparà posteriorment en el corresponent pla de gestió de residus de construcció i demolició, d'acord amb el que estableix el Reial decret 105/2008, d'1 de febrer, pel qual es regula la producció i la gestió dels residus de construcció i demolició, en què es compliran les condicions següents:  
  
- Almenys el 70 % (en pes) dels residus de construcció i demolició no perillosos (excloent-hi el material natural esmentat en la categoria 17 05 04 en la Llista europea de residus, establida per la Decisió 2000/532 /EC) generats en el lloc de construcció es prepararan per a reutilitzar-los, reciclar-los i recuperar-los d'altres materials, incloses les operacions de rebliment mitjançant l'ús de residus per a substituir altres materials, d'acord amb la jerarquia de residus i el Protocol de gestió de residus de construcció i demolició de la UE.  
- Els operadors hauran de limitar la generació de residus en els processos relacionats amb la construcció i la demolició, de conformitat amb el Protocol de gestió de residus de construcció i demolició de la UE, tenint en compte les millors tècniques disponibles i utilitzant la demolició selectiva per a permetre l'eliminació i la manipulació segura de substàncies perilloses i facilitar la reutilització i el reciclatge d'alta qualitat mitjançant l'eliminació selectiva de materials, utilitzant els sistemes de classificació disponibles per a residus de construcció i demolició. Així mateix, s'establirà que la demolició es duga a terme preferiblement de manera selectiva i la classificació es faça de manera preferent en el lloc de generació dels residus.  
a.3) Que queda justificat que el projecte de l'actuació proposada compleix el principi de no causar un perjudici significatiu al medi ambient (DNSH, per les sigles en anglés) i la seua normativa d'aplicació, tant nacional com europea, i en particular en el que es disposa en el Pla de recuperació transformació i resiliència, en el Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència i la seua normativa de desenvolupament, i en el Reglament (UE) 2020/852, del Parlament Europeu i del Consell, de 18 de juny de 2020, i d'acord amb la Guia Tècnica de la Comissió Europea (2021/C 58/01) sobre l'aplicació d'aquest principi, i s'ompli el model de declaració responsable a la disposició dels sol·licitants en el web de la Vicepresidència Segona i Conselleria d'Habitatge i Arquitectura Bioclimàtica.  
a.4) Que queda justificat que el projecte compleix l'etiquetatge climàtic i mediambiental assignat a l'actuació proposada sobre la base del certificat d'eficiència energètica de l'edifici existent en l'estat actual, amb el contingut que requereix el Reial decret 390/2021, d'1 de juny, signat per un tècnic competent i registrat en el Registre Autonòmic de Certificació d'Eficiència Energètica d'Edificis.  
b) Retirar de l'edifici que és objecte d'actuació els productes de construcció que continguen amiant. La retirada s'haurà de dur a terme d'acord amb el que estableix el Reial decret 396/2006, de 31 de març, pel qual s'estableixen les disposicions mínimes de seguretat i salut aplicables als treballs amb risc d'exposició a l'amiant, per una empresa autoritzada legalment. La gestió dels residus originats en el procés s'haurà de fer d'acord amb el que estableix el Reial decret 105/2008, d'1 de febrer, pel qual es regula la producció i la gestió dels residus de construcció i demolició.  
c) L'edifici ha de comptar amb l'informe d'avaluació de l'edifici (IEEV.CV) corresponent i el certificat energètic d'estat actual, degudament registrats, amb el contingut determinat sobre aquest tema per la conselleria competent en matèria d'habitatge, omplits i subscrits per tècnics competents. L'edifici també haurà de comptar amb el llibre de l'edifici rehabilitat existent o, en defecte d'això, un estudi sobre el potencial de millora de l'edifici o l'habitatge en relació amb els requisits bàsics definits en la Llei 38/1999, de 5 de novembre, d'ordenació de l'edificació i un pla d'actuacions en el qual s'identifique l'actuació i la millora proposada, tot això de conformitat amb el que es disposa en l'annex I del Reial decret 853/2021.  
d) En el cas d'edificis de tipologia residencial col·lectiva, que:  
1r. Almenys el 50 % de la superfície construïda sobre rasant, exclosa la planta baixa o les plantes inferiors, si té o tenen altres usos compatibles, tinga un ús residencial d'habitatge.  
2n. Les actuacions han de tindre l'acord de la comunitat o de les comunitats de propietaris de què es tracte, degudament agrupades, excepte en els casos d'edificis amb un propietari únic, i amb l'autorització o les autoritzacions administratives corresponents, quan siga preceptiu.  
e) Almenys el 50 % dels habitatges dels edificis de tipologia residencial col·lectiva han de constituir el domicili habitual dels propietaris o usuaris. En el cas d'habitatges unifamiliars, aquestes hauran de constituir el domicili habitual i permanent dels propietaris o usuaris. Aquestes circumstàncies s'acreditaran amb una declaració responsable emesa per l'ajuntament corresponent.  
  
Base quarta. Acord per a la gestió dels entorns residencials de rehabilitació programada (ERRP)  
1. En les comissions bilaterals de seguiment, previstes en l'article 12 de l'RD 853/2021, se subscriuran, amb la participació de l'ajuntament del terme municipal en què se situe l'entorn residencial de rehabilitació programada (ERRP), els acords corresponents en els quals es definiran cadascun dels que siguen objecte d'aquestes ajudes.  
  
En cas d'àmbits que afecten diversos municipis, els acords podran ser subscrits únicament pel Ministeri de Transports, Mobilitat i Agenda Urbana i la Generalitat, i aquesta última ha d'acreditar la conformitat de tots els municipis afectats.  
2. En l'acord de comissió bilateral de seguiment es fixaran les anualitats corresponents a l'aportació del ministeri, així com de la resta d'administracions, institucions o agents participants.  
L'acord contindrà també, si és el cas, a títol informatiu, l'administració o les administracions, els organismes i les entitats dependents d'aquestes que es responsabilitzen de l'execució de l'actuació, així com la necessitat que les ajudes, o part d'aquestes, es concedisquen de manera directa en favor seu, sense perjudici de les fórmules que s'establisquen per a la participació de l'agent o el gestor de la rehabilitació a què es refereix l'apartat segon de l'article 13 del Reial decret 853/2021.  
  
  
Base cinquena. Beneficiaris i destinataris últims de les ajudes  
1. Podran ser beneficiaris o destinataris últims de les ajudes els qui assumisquen la responsabilitat de l'execució integral de l'àmbit de l'ERRP delimitat per a l'actuació. Quan l'execució de l'actuació corresponga a diversos destinataris, l'ajuda es distribuirà en proporció al cost i la responsabilitat assumits per cadascun.  
2. Els destinataris últims de les ajudes podran cedir-ne el cobrament a l'agent o el gestor de la rehabilitació mitjançant l'acord a què es refereix l'article 8.3 del Reial decret 853/2021.  
3. Els destinataris últims o, si és el cas, l'agent o el gestor de la rehabilitació que actue per compte dels destinataris, destinaran l'import íntegre de l'ajuda al pagament de les actuacions corresponents. Quan es tracte de comunitats de propietaris i agrupacions de comunitats de propietaris, aquesta regla resultarà igualment d'aplicació amb independència que, tant l'import d'aquesta com el cost de les obres, s'haja de repercutir en les persones propietàries d'habitatges i locals comercials o predis d'altres usos compatibles, d'acord amb les regles previstes en la legislació de propietat horitzontal.  
Malgrat el que es disposa en el paràgraf anterior, quan algun dels membres de la comunitat de propietaris, o de l'agrupació de comunitats de propietaris, incórrega en una o diverses de les prohibicions establides en l'article 13.2 de la Llei 38/2003, de 17 de novembre, general de subvencions, no s'atribuirà a aquesta persona propietària la part proporcional que li correspondria de l'ajuda rebuda, que es prorratejarà entre els membres restants de la comunitat o agrupació.  
4. L'ajuntament sol·licitant, si és el cas, distribuirà les subvencions entre les actuacions que cal dur a terme per mitjà de l'oficina de gestió, i quedaran subjectes a la Llei 38/2003, de 17 de novembre, general de subvencions, en l'aplicació d'aquestes; així com a la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; a aquestes bases reguladores de la subvenció, i a la resta de les obligacions concordants, a l'efecte de distribuir les ajudes entre les actuacions que es duguen a terme.  
5. Per a l'execució de les actuacions dels ERRP es fomentarà l'adjudicació dels projectes d'arquitectura i/o urbanització d'acord amb el procediment establit en els articles 183 a 187 de la Llei de contractes de sector públic. En tot cas, la qualitat arquitectònica i de l'espai urbà haurà de ser el criteri principal de valoració en l'adjudicació dels projectes d'urbanització, així com en els de rehabilitació en el cas que la redacció del projecte l'adjudique una entitat o administració pública.  
  
6. El beneficiari haurà d'estar al corrent de pagament de les obligacions fiscals, tributàries i amb la Seguretat Social, o qualsevol de la resta d'obligacions assenyalades en la Llei 38/2003, de 17 de novembre, general de subvencions.  
7. El beneficiari haurà de respectar els límits màxims de les ajudes establides per la normativa europea, així com la relativa a les empreses en crisi d'acord amb la definició d?«empresa en crisi» que s'estableix en l'apartat 18 de l'article 2 del Reglament (UE) núm. 651/2014, de 17 de juny, de 2014.  
  
Base sisena. Gestor i agent de la rehabilitació  
1. S'entén per gestor o agent de la rehabilitació la persona física o jurídica, o entitat pública o privada, que puga realitzar actuacions d'impuls, seguiment, gestió i percepció d'ajudes públiques, mitjançant mecanismes de cessió de dret de cobrament o similars, accés al finançament, elaboració de documentació o projectes tècnics, o altres actuacions necessàries per al desenvolupament de les actuacions de rehabilitació o millora d'edificis que puguen ser objecte de finançament per mitjà d'aquest programa d'ajuda.  
2. En el cas del gestor de la rehabilitació, per a poder actuar com a tal, haurà de recaptar l'acord de la propietat, la comunitat de propietaris o l'agrupació de comunitats de propietaris, en el qual se l'autoritza per a dur a terme les gestions pertinents de les ajudes mitjançant l'ajuntament, en nom de la propietat, que és, per tant, el seu representant a aquest efecte, i assessorar la propietat en el procés de l'execució de les obres. Aquest acord s'haurà de formalitzar en un document contractual entre les parts que reculla l'abast de les funcions que ha de desenvolupar el gestor de la rehabilitació.  
3. Quant a l'agent de la rehabilitació, també s'haurà de recaptar l'acord amb el qual s'autoritza amb la propietat, com en el cas del gestor, que, a més del que s'ha esmentat anteriorment, autoritzarà aquest agent perquè execute les obres pactades i cobre la subvenció que corresponga, mitjançant l'ajuntament corresponent, i puga ser, per tant, perceptor de les ajudes. Aquest acord s'haurà de formalitzar en un document contractual entre les parts que reculla les funcions que s'han de dur a terme, l'abast de les obres que s'han d'executar, el pressupost, el termini d'execució, el desglossament i la forma de finançament d'aquestes.  
4. Les funcions que li correspon desenvolupar al gestor de la rehabilitació serien, entre altres, les següents:  
a) Dissenyar l'estratègia de finançament de l'actuació per a poder dur-la a terme, fins i tot les gestions amb l'entitat financera, si és el cas.  
  
b) Fer, amb els seus mitjans, el projecte d'execució de les obres, o assessorar la propietat en la contractació de la redacció del projecte tècnic d'execució de les obres de rehabilitació.  
c) Assessorar la comunitat de propietaris, o la persona propietària única, la contractació de l'empresa per a l'execució de les obres.  
d) Dirigir les obres o gestionar la contractació dels tècnics directors de l'obra.  
e) Efectuar les gestions pertinents d'ajudes per mitjà de l'ajuntament en nom de la comunitat de propietaris o de la persona propietària única.  
f) Justificar a l'ajuntament, una vegada acabades les obres, el compliment de les condicions necessàries per a atorgar la subvenció, així com tramitar la sol·licitud del pagament de la subvenció concedida a la comunitat de propietaris i aportar la documentació exigida per a cobrar-la.  
g) Tramitar els expedients personals d'ajuda addicional de les persones beneficiàries de les ajudes en situació de vulnerabilitat.  
h) Gestionar, en nom de la comunitat, la tramitació de la bestreta de la subvenció que corresponga una vegada notificada la concessió de l'ajuda, i tramitar l'aval que corresponga en cas que l'ajuntament ho preveja.  
5. Les funcions que ha de desenvolupar l'agent de la rehabilitació podrien ser, entre altres, a més de les descrites en l'apartat anterior, relatives al gestor de la rehabilitació, les derivades de la fórmula «clau en mà»:  
a) Fer amb els mitjans propis, o contractar, la redacció del projecte tècnic d'execució o la memòria de les obres de rehabilitació.  
b) Fer amb els mitjans propis, o contractar, l'empresa per a l'execució de les obres.  
c) Fer amb els mitjans propis, o contractar, els tècnics directors de l'obra.  
d) Gestionar la sol·licitud d'ajudes i poder tindre la consideració de perceptor de les ajudes, amb la fórmula de cessió del dret al cobrament de les ajudes.  
6. La participació de l'agent o el gestor de la rehabilitació no eximeix el destinatari últim de complir totes les obligacions que li incumbeixen, sense perjudici de la responsabilitat que, a més, es puga exigir a aquest agent o gestor.  
  
Base setena. Actuacions subvencionables  
1. Les actuacions subvencionables amb càrrec a aquest programa són:  
a) Les actuacions de millora o rehabilitació d'edificis d'ús predominantment residencial per a habitatge, amb els límits establits en la base següent, sempre que s'obtinga una reducció, almenys del 30 %, del consum d'energia primària no renovable, referida a la certificació energètica.  
No seran subvencionables les actuacions d'inversió en generadors tèrmics que utilitzen combustible d'origen fòssil.  
En edificis situats en les zones climàtiques C, D i E també s'ha d'assolir una reducció de la demanda energètica anual global de calefacció i refrigeració de l'habitatge unifamiliar o de l'edifici, d'almenys:  
  
- Zones climàtiques D i E: un 35 %  
- Zona climàtica C: un 25 %  
Els edificis protegits oficialment, pel fet de ser part d'un entorn declarat o pel valor arquitectònic o històric particular, en els quals estan limitades les actuacions sobre els elements que componen l'envolupant tèrmica, no hauran de complir amb la reducció de demanda establida en el punt anterior. No obstant això, els elements de l'envolupant sobre els quals es puga intervindre han de complir amb els valors límit de transmitància tèrmica i de permeabilitat a l'aire, quan siga procedent, establits en la taula 3.1.1.a - HE1 i 3.1.3.a - HE1, del document bàsic «DB HE Estalvi d'Energia» del Codi tècnic de l'edificació.  
  
Així mateix, els edificis en què s'hagen efectuat en els últims quatre anys intervencions de millora de l'eficiència energètica i es puga acreditar que es va reduir la demanda energètica anual global de calefacció i refrigeració en un percentatge igual o superior al que s'ha establit anteriorment en aquesta mateixa lletra, queden eximits del compliment del requisit de reducció de demanda energètica anual global de calefacció i refrigeració. Quan en aquestes intervencions no s'arribe a una reducció igual o superior al percentatge establit, es podrà considerar satisfet el requisit si, amb la consideració conjunta de les actuacions realitzades en les intervencions esmentades i les que es facen en l'actuació objecte de la sol·licitud, s'assoleix el corresponent percentatge de reducció de demanda establit, la qual cosa s'haurà d'acreditar mitjançant la certificació d'eficiència energètica corresponent.  
  
b) Les actuacions d'urbanització, reurbanització o millora de l'entorn físic en l'àmbit delimitat per l'ERRP complementàries al desenvolupament de les actuacions de millora de l'eficiència energètica en els edificis residencials.  
c) La prestació de serveis d'oficina de rehabilitació (finestreta única) que facilite la gestió i el desenvolupament de les actuacions programades en l'ERRP.  
2. Entre les actuacions subvencionables s'inclouran les despeses necessàries per al desenvolupament del conjunt d'actuacions anteriors, incloses les de la gestió inherent al desenvolupament de les actuacions i les despeses associades, les d'honoraris dels professionals intervinents, les de redacció dels projectes i direcció d'obra, certificats i informes tècnics, les derivades de la tramitació administrativa, les actuacions de reallotjament temporal d'ocupants, l'acompanyament social i altres similars, vinculades a les actuacions de desenvolupament de l'ERRP. No es consideren costos subvencionables els que corresponguen a llicències, taxes, impostos o tributs. No obstant això, l'IVA o l'impost indirecte equivalent es podran considerar elegibles sempre que no puguen ser susceptibles de recuperació o compensació total o parcial.  
3. Les obres subvencionables podran estar iniciades abans de la sol·licitud de les ajudes, sempre que no estiguen iniciades abans de la presentació telemàtica de l'IEEV.CV preceptiu, ni abans de l'1 de febrer de 2020. No podran estar finalitzades en el moment de la sol·licitud, i s'entendrà per data de terminació d'obres la que conste en el certificat final d'obra o la d'expedició de l'última factura de les obres, en el cas que no siga necessari aportar el projecte.  
4. Necessàriament, les actuacions de millora o rehabilitació d'edificis hauran d'incloure les actuacions qualificades d'urgents en l'IEEV.CV, excepte per motius excepcionals, degudament justificats, que impedisquen executar alguna d'aquestes actuacions.  
  
Base huitena. Quantia de les ajudes  
a) En relació amb les actuacions de rehabilitació en edificis d'habitatges, la quantia màxima de les ajudes es determinarà atenent el cost total de les actuacions que s'han de desenvolupar, que està composta per una ajuda objectiva i una altra ajuda personal, si és el cas, segons els criteris dels apartats següents:  
1. Ajudes objectives  
La quantia màxima de la subvenció que es concedeix no podrà superar els límits resultants que es descriuen a continuació:  
1.a) La quantitat obtinguda de multiplicar el percentatge màxim establit en la taula 1 pel cost de les actuacions subvencionables.  
1.b) La quantitat obtinguda de multiplicar la quantia màxima de l'ajuda per habitatge, establida en la taula 1, pel nombre d'habitatges dels edificis, incrementada, si és el cas, per la quantia d'ajuda per metre quadrat de superfície construïda sobre rasant de local comercial o altres usos diferents de l'habitatge, fixada en la mateixa taula, en funció del nivell d'estalvi en consum d'energia primària no renovable assolit mitjançant l'actuació. Per a poder computar la quantia establida per cada metre quadrat d'ús comercial o d'altres usos, caldrà que els predis corresponents participen en els costos d'execució de l'actuació.  
  
1.c) La quantia procedent de fons del Ministeri s'incrementarà fins a un 5 % del cost subvencionable de les actuacions de rehabilitació en edificis i habitatges, amb càrrec a la Generalitat, amb un límit de 2.000 - per habitatge rehabilitat o 17 - per m² de locals comercials o altres usos, fins que s'esgote la dotació pressupostària.  
1.d) En els casos en què calga procedir a la retirada d'elements amb amiant, es podrà incrementar la quantia màxima de l'ajuda en la quantitat corresponent als costos causats per la retirada, la manipulació, el transport i la gestió dels residus d'amiant mitjançant empreses autoritzades, fins a un màxim de 1.000 euros per habitatge o 12.000 euros per edifici objecte de rehabilitació.  
La quantia de la subvenció concedida s'incrementarà amb un percentatge igual o superior al 5 % del cost subvencionable de les actuacions de rehabilitació en edificis a càrrec dels fons propis de l'ajuntament sol·licitant. Aquest cofinançament podrà tindre origen en la concessió d'una altra administració pública al mateix ajuntament sol·licitant.  
  
2. Ajudes personals  
Quan s'identifiquen situacions de vulnerabilitat econòmica en alguna de les unitats de convivència en què algun dels membres és propietari o usufructuari dels habitatges inclosos en l'entorn residencial definit, la Generalitat podrà, en un expedient a banda, i de manera exclusiva per al propietari o usufructuari de l'habitatge afectat, concedir una ajuda addicional que podrà arribar al 100 % del cost de l'actuació imputable a aquest propietari o usufructuari, d'acord amb els criteris establits en la comissió bilateral de seguiment, i condicionada, en tot cas, al compliment dels requisits en matèria d'eficiència energètica establits en la lletra a de la base anterior, de conformitat amb els límits establits en la taula 2.  
  
Taula 2. Quantia màxima de l'ajuda del Ministeri en situació de vulnerabilitat econòmica:  
  
Estalvi energètic obtingut amb l'actuació Quantia màxima d'ajuda per habitatge en situació de vulnerabilitat econòmica (ajudes objectives i personals)  
30 % Cep,nrenv < 45 % 20.250 -  
45 % Cep,nrenv < 60 % 22.308 -  
Cep,nrenv 60 % 26.750 -  
  
  
Aquesta concessió d'ajuda personal es tramitarà en la corresponent qualificació provisional i definitiva de cadascun dels edificis, encara que per a la sol·licitud s'haurà de preveure el nombre d'habitatges amb unitats de convivència en situacions de vulnerabilitat, així com el coeficient de participació econòmic global d'aquests habitatges sobre el cost de rehabilitació corresponent.  
A l'efecte del que s'ha indicat en el paràgraf anterior, es considera que una unitat de convivència és vulnerable quan la suma dels ingressos de tots els membres és inferior al nombre de vegades l'indicador públic de renda d'efectes múltiples (IPREM) referit a 14 pagues, que s'indica en el quadre següent:  
  
Composició de la unitat de convivència  
Sense menors o persones amb discapacitat 2 IPREM  
Amb almenys 1 menor o persona amb un grau de discapacitat igual o superior al 33 % 5 IPREM  
Amb almenys 2 menors o persones amb un grau de discapacitat igual o superior al 33 % 7 IPREM  
Amb 3 o més menors o persones amb un grau de discapacitat igual o superior al 33 % 3 IPREM  
  
  
b) Per a finançar el cost de les actuacions d'urbanització, reurbanització o millora de l'entorn físic, es podrà destinar fins a un 15 % addicional sobre les quanties màximes de l'ajuda per habitatge que hi corresponguen, d'acord amb les actuacions de rehabilitació dutes a terme en l'ERRP, atés l'abast del nivell de millora d'eficiència energètica establit en la taula 1.  
Aquesta quantia addicional no podrà superar, en el conjunt de l'ERRP, el 100 % dels costos de les actuacions d'urbanització, reurbanització o millora de l'entorn físic.  
c) Fins a 800 euros per habitatge efectivament rehabilitat per a finançar l'establiment de serveis d'oficina de rehabilitació, tipus «finestreta única», que facilite la gestió i el desenvolupament de les actuacions programades en l'ERRP corresponents al cost de gestió i dels equips i les oficines de planejament, informació i acompanyament social; fins i tot, els costos de redacció de documents tècnics, amb el límit del 100 % dels costos que hi consten degudament acreditats.  
  
d) Per a determinar les quanties màximes d'ajuda indicades en els apartats anteriors, es podran considerar tots els costos degudament acreditats que corresponen a actuacions subvencionables segons el que es disposa en l'article anterior. No s'hi podran incloure els impostos, les taxes o els tributs. No obstant això, l'IVA o l'impost indirecte equivalent es podran considerar elegibles sempre que no puguen ser susceptibles de recuperació o compensació total o parcial.  
e) La suma de la quantia total concedida pel Ministeri i la Generalitat, en cada convocatòria i per a cada municipi, a priori no podrà superar la quantitat de 07.494.160 euros per a municipis amb més de 100.000 habitants, 7.500.000 euros per a municipis amb menys de 100.000 i més de 50.000 habitants, 5.000.000 euros per a municipis amb menys de 50.000 i més de 10.000 habitants i 2.500.000 euros per a municipis de menys de 10.000 habitants.  
Tanmateix, aquests límits d'ajuda per municipis es podran obviar en cas que hi haja una disponibilitat pressupostària suficient. Aquesta adjudicació per damunt dels límits prèviament establits s'efectuarà amb els mateixos criteris de baremació.  
  
Base novena. Compatibilitat de les ajudes  
Les subvencions regulades per aquesta resolució seran compatibles amb qualssevol altres ajudes públiques per al mateix objecte, sempre que no se supere el cost total de les actuacions i sempre que la regulació de les altres ajudes ho admeta.  
No obstant això, amb la finalitat d'evitar el doble finançament entre programes del Mecanisme de recuperació i resiliència (MRR) i altres instruments de la Unió Europea, les subvencions que regulada aquesta resolució seran incompatibles amb qualssevol altres ajudes públiques finançades amb altres fons procedents d'Europa diferents dels relatius a l'MRR.  
En cas que les ajudes es consideren compatibles amb altres subvencions, ajudes, ingressos o recursos en el mateix àmbit d'actuació, procedents de qualssevol administracions o ens públics o privats, el beneficiari d'aquestes ajudes haurà d'identificar nítidament la traçabilitat de les despeses.  
En tot cas, en la consecució de les fites i els objectius establits en la Decisió d'execució del Consell, de 16 de juny de 2021, relativa a l'aprovació de l'avaluació del Pla de recuperació i resiliència d'Espanya, vinculats amb el desenvolupament d'aquest programa, es consideraran exclusivament les actuacions finançades mitjançant el Pla de recuperació, transformació i resiliència d'Espanya.  
Les obres de millora o rehabilitació d'edificis executades en aquest programa d'ajudes no seran compatibles amb el programa d'actuacions de rehabilitació en l'àmbit dels edificis.  
  
Base desena. Presentació de sol·licituds  
1. La sol·licitud la formalitzarà l'ajuntament que assumisca la responsabilitat integral de l'àmbit de l'ERRP delimitat per a l'actuació, amb mitjans propis o per mitjà de la figura de l'agent o gestor de la rehabilitació, en un model normalitzat dirigit a la Direcció General d'Habitatge i Regeneració Urbana, i la presentació presumeix l'acceptació incondicionada de les bases de la convocatòria i les condicions, els requisits i les obligacions continguts.  
La sol·licitud es presentarà de manera telemàtica mitjançant el tràmit següent:  
https://www.gva.es/va/inicio/procedimientos'id\_proc=22189  
  
La documentació que haja d'acompanyar la sol·licitud, i que consistisca en declaracions responsables o compromisos, estarà a la disposició dels sol·licitants, en format PDF, en l'apartat «Impresos associats» corresponent a la convocatòria perquè la puguen omplir en el tràmit telemàtic.  
2. Al formulari de sol·licitud s'adjuntarà l'acord municipal o la resolució de l'òrgan competent sobre la sol·licitud d'ajudes i l'aprovació de la proposta de delimitació de l'àmbit d'actuació; un document que justifique el nomenament del representant, si és el cas; i, almenys, els documents següents:  
2.1. La proposta de delimitació de l'àmbit de l'actuació, que ha de contindre:  
- Delimitació cartogràfica de l'ERRP, tant en format digital com, si pot ser, en un fitxer «shape» georeferenciat.  
- Resum dels paràmetres principals de l'actuació.  
- Relació que permeta identificar inequívocament tots els edificis en què s'intervindrà, mitjançant la direcció i la referència cadastral.  
  
- Documentació gràfica i complementària que reculla les determinacions estructurals i detallades del planejament vigent i els paràmetres urbanístics de l'àmbit delimitat o qualsevol altra informació urbanística de rellevància per a les actuacions proposades. Si hi ha un pla especial o un instrument equivalent relatiu a la figura de protecció patrimonial declarada de conformitat amb la Llei de patrimoni, s'haurà de fer un esment exprés d'aquesta circumstància i se'n delimitarà la superfície protegida i el grau de protecció.  
  
2.2. Una memòria programa en què constaran, almenys, els documents següents:  
2.2.1. Un diagnòstic sobre la situació demogràfica, social, econòmica i ambiental de l'ERRP.  
2.2.2. Un programa d'actuacions que incloga la descripció de les actuacions subvencionables, la idoneïtat tècnica i les formes de l'execució i la gestió d'aquestes, així com la programació temporal. S'hi inclouran també les mesures complementàries proposades en els àmbits social, econòmic i ambiental, en què s'especifiquen de manera detallada les institucions públiques i privades implicades i els compromisos establits per a la posada en marxa, el desenvolupament i el seguiment d'aquests.  
2.2.3. Una memòria de viabilitat tècnica, que acredite la compatibilitat amb l'ordenació urbanística, i una altra de viabilitat econòmica, que analitze la rendibilitat i l'equilibri entre els beneficis i les càrregues derivades de l'actuació per als propietaris.  
2.2.4. Una memòria tècnica en la qual s'identifiquen els objectius energètics i mediambientals de la proposta d'actuació, d'acord amb el contingut de l'informe d'avaluació de l'edifici, si és el cas.  
2.2.5. Pla de reallotjament temporal i retorn, si és el cas, amb indicació dels terminis i els costos dels reallotjaments i de les mesures socials complementàries previstes per a la població afectada.  
2.2.6. Memòria de la descripció de com s'ha tingut en compte la perspectiva de gènere, tant en la selecció i la proposta d'actuació en els edificis d'habitatges que s'intervindran, com en la planificació i el disseny de les obres de millora del medi urbà. Es valorarà la proposta d'actuacions que garantisquen la participació, l'accessibilitat i la percepció de seguretat de les dones, entre altres aspectes, en els espais públics i en els edificis d'habitatges; així com totes les mesures adoptades per a reduir la desigualtat de gènere que hi puga haver. S'agafarà com a referència el Set per a introduir la perspectiva de gènere en el procés urbà, publicat per la Conselleria d'Habitatge, Obres Públiques i Vertebració del Territori, disponible en la seua pàgina web.  
  
2.2.7. Descripció de les propostes innovadores que milloren la qualitat edificatòria del parc d'habitatges i, per tant, la qualitat de vida dels futurs habitants sota criteris d'eficiència energètica, sostenibilitat, conciliació familiar i laboral o qualsevol altre que ajude a assolir aquests objectius, i que seran objecte de valoració d'acord amb la base dotzena.  
  
2.3. Fitxes resum de l'actuació, segons el model normalitzat, que estan a la disposició dels sol·licitants en la web de la Vicepresidència Segona i Conselleria d'Habitatge i Arquitectura Bioclimàtica.  
2.4. Declaració responsable del compliment de la normativa relativa a ajudes d'estat, de minimis i doble finançament.  
2.5. Declaració responsable, si és el cas, que l'empresa no està en crisi, d'acord amb la definició d?«empresa en crisi» que s'estableix en l'apartat 18 de l'article 2 del Reglament (UE) núm. 651/2014, de 17 de juny, de 2014. Aquesta declaració està inclosa en el formulari annex de la sol·licitud, per la qual cosa no caldrà adjuntar-la en un document a part.  
2.6. Declaració responsable relativa al compliment dels requisits i el compromís de les obligacions establides en els articles 13 i 34 de la Llei 38/2003, de 17 de novembre, general de subvencions, així com el que es disposa en l'article 61.3 del Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència. Aquesta declaració està inclosa en el formulari annex de la sol·licitud, motiu pel qual no caldrà adjuntar-la en un document a part.  
2.7. Declaració responsable relativa al fet que com a mínim el 50 % dels habitatges dels edificis de tipologia residencial col·lectiva constituiran el domicili habitual dels propietaris o usuaris. En el cas d'habitatges unifamiliars, aquestes han de constituir el domicili habitual i permanent dels propietaris o usuaris. Aquesta declaració està inclosa en el formulari annex de la sol·licitud, motiu pel qual no caldrà adjuntar-la en un document a part.  
2.8. Declaració responsable que l'actuació proposada s'adequa al principi de no causar un perjudici significatiu al medi ambient (DNSH, per les sigles en anglés) i la seua normativa d'apIicació, tant nacional com europea. I, en particular, en el que es disposa en el Pla de recuperació transformació i resiliència; en el Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència i la seua normativa de desenvolupament, en el Reglament (UE) 2020/852, del Parlament Europeu i del Consell, de 18 de juny de 2020, i d'acord amb la Guia tècnica de la Comissió Europea (2021/C 58/01) sobre l'aplicació d'aquest principi.  
2.9. Declaració d'absència de conflicte d'interessos (DACI), segons el model A de l'Annex IV de l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
2.10. Compromís exprés de concedir els drets i accessos necessaris per a garantir que la Comissió, l'OLAF, el Tribunal de Comptes Europeu, la Fiscalia europea i les autoritats nacionals competents exerceixen les seues competències.  
2.11. Declaració responsable: subministrament d'informació.  
3. Potestativament, en el moment de la sol·licitud i, en qualsevol cas, amb caràcter previ a la qualificació provisional, s'aportarà:  
3.1. Llista dels edificis que són objecte de rehabilitació, amb indicació del número de registre de l'informe d'avaluació de l'edifici (IEE.CV) de cadascun d'aquests.  
3.2. De cada edifici en què es preveu intervindre, la certificació d'eficiència energètica de l'edifici existent en l'estat actual, degudament registrat.  
3.3. De cada edifici en què es preveu intervindre, el llibre de l'edifici rehabilitat existent o, en defecte d'això, un estudi sobre el potencial de millora de l'edifici o habitatge en relació amb els requisits bàsics definits en la Llei 38/1999, de 5 de novembre, d'ordenació de l'edificació i un pla d'actuacions en el qual s'identifique l'actuació i la millora proposada; tot això de conformitat amb el que es disposa en l'annex I del Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i habitatge social del Pla de recuperació, transformació i resiliència.  
  
3.4. Projectes d'edificació o rehabilitació amb visat col·legial, d'acord amb el Reial decret 1000/2010, o amb l'informe de l'oficina de supervisió de projectes municipal corresponent. Haurà d'incloure l'annex justificatiu d'acord amb el que s'indica en la base tercera, així com l'estalvi de consum d'energia primària no renovable estimat pel que fa a la situació inicial.  
3.5. De cada edifici en què es preveu intervindre, l'acord de la comunitat o comunitats de propietaris de què es tracte, degudament agrupades, excepte en els casos d'edificis de propietari únic, i amb l'autorització administrativa corresponent, quan siga preceptiva.  
4. Les sol·licituds regulades en aquesta resolució implicaran l'autorització perquè la Direcció General i els serveis territorials competents en matèria d'habitatge, encarregats de la instrucció i el pagament de les ajudes, puguen procedir a recaptar els informes o els certificats necessaris amb vista a la justificació de les qüestions requerides en la sol·licitud.  
5. Per a sol·licitar el finançament previst en aquest programa, si és el cas, caldrà l'aprovació inicial de l'instrument urbanístic i d'execució i equidistribució necessari dels àmbits d'actuació. Així mateix, per al reconeixement de l'ajuda es requerirà l'acreditació prèvia de l'aprovació definitiva dels instruments de planejament, o serà condicionat a aquesta aprovació.  
  
Base onzena. Esmena de la sol·licitud  
Es publicarà en el web de la Conselleria d'Habitatge, Obres Públiques i Arquitectura Bioclimàtica la llista provisional de sol·licituds admeses a tràmit, en què s'indicaran les que estan incompletes o pendents d'esmena i s'assenyalarà la documentació que s'ha d'aportar o esmenar. Aquestes publicacions tindran el caràcter de notificació a l'efecte d'aquesta resolució.  
El termini per a esmenar aquestes objeccions serà de deu dies hàbils a comptar de la data de publicació de la llista provisional d'admesos. En el cas de no esmenar les objeccions, o de fer-ho fora dels terminis assenyalats, s'entendrà desistida la petició d'ajudes, amb la resolució motivada prèviament.  
  
Base dotzena. Criteris de valoració de les propostes  
Per a determinar la prioritat de les sol·licituds presentades, es valoraran d'acord amb els criteris que es descriuen en aquest apartat.  
Se seleccionaran les propostes que tinguen més puntuació fins a esgotar el límit de la disponibilitat de fons del Ministeri i de la Generalitat. En cas d'empat, se seleccionarà la sol·licitud que tinga l'índex de necessitat d'habitatge ANHA (ponderat) més alt, i en cas de nou empat, es desempatarà per ordre de presentació de sol·licituds.  
  
No obstant això, si hi ha disponibilitat pressupostària per a totes les sol·licituds presentades, es procedirà a concedir ajudes a totes les sol·licituds sense fer cap baremació, sempre que complisquen els requisits que s'exigeixen en aquestes bases.  
La puntuació màxima serà de 80 punts, distribuïda així:  
1. Necessitat d'habitatge (ANHA). Puntuació màxima: 15 punts  
Es valorarà en funció de la necessitat d'habitatge (ANHA) vigent publicada per la Vicepresidència Segona i Conselleria d'Habitatge i Arquitectura Bioclimàtica.  
La necessitat d'habitatge es pot veure afectada per altres condicions diferents de la relació entre demanda i oferta. Aquestes altres condicions recollides en el Catàleg d'àrees de necessitat d'habitatge (ANHA), elaborat per l'Observatori de l'Hàbitat i la Segregació Urbana de la Conselleria d'Habitatge i Arquitectura Bioclimàtica, poden estar relacionades amb l'àmbit social, com són els espais urbans sensibles (EUS) i el lloguer tensionat, o bé ser de caràcter físic, com la vulnerabilitat sísmica i la perillositat d'inundació.  
Així, l'índex de referència ANHA, obtingut de la relació entre la demanda i l'oferta d'habitatge públic, afectat pels indicadors d'aquestes condicions exposades, dona lloc a l'índex ANHA (ponderat) específic per a cada municipi.  
Les sol·licituds presentades obtindran la puntuació següent en funció de la situació en el Catàleg d'àrees de necessitat d'habitatge (ANHA) vigent:  
- ANHA (ponderada) alta: 15 punts  
- ANHA (ponderada) mitjana: 10 punts  
- ANHA (ponderada) baixa: 5 punts  
2. Risc de despoblació i dimensió del municipi. Puntuació màxima: 10 punts  
Les sol·licituds que es troben en municipis inclosos en la llista de municipis en risc de despoblació vigent, publicada per la Vicepresidència Segona i Conselleria d'Habitatge i Arquitectura Bioclimàtica, obtindran un total de 10 punts.  
Les actuacions no incloses en la llista de municipis en risc de despoblació, però que es troben en municipis amb una població menor o igual de 20.000 habitants, obtindran la puntuació següent:  
  
- De 0 a 500 habitants: 6 punts.  
- De 501 a 2.000 habitants: 5 punts.  
- De 2.001 a 5.000 habitants: 4 punts.  
- De 5.001 a 10.000 habitants: 3 punts.  
- De 10.001 a 15.000 habitants: 2 punts.  
- De 15.001 a 20.000 habitants: 1 punt.  
3. Perspectiva de gènere i propostes innovadores. Puntuació màxima: 10 punts  
a) Es valorarà que en les intervencions proposades s'haja tingut en compte la perspectiva de gènere, tant en la selecció i la proposta d'actuació en els edificis d'habitatges que s'intervindran, com en els projectes o les propostes d'intervenció individualitzades, i es proposen actuacions que garantisquen la participació, l'accessibilitat i la percepció de seguretat de les dones, entre altres aspectes, d'acord amb les àrees temàtiques del Set per a introduir la perspectiva de gènere en el procés urbà, publicat per la Generalitat, amb una puntuació màxima de 3 punts.  
  
b) Es valoraran propostes innovadores que milloren la qualitat edificatòria del parc i, per tant, la qualitat de vida dels futurs habitants sota criteris ambientals, d'eficiència energètica, sostenibilitat, conciliació familiar i laboral o qualsevol altre que ajude a assolir aquests objectius, com ara la incorporació d'espais comuns, guarderies, l'increment de la qualificació energètica requerida en les bases o l'augment del percentatge d'habitatges accessibles, amb una puntuació màxima de 7 punts.  
  
4. Cofinançament municipal més alt. Puntuació màxima: 15 punts  
Es valorarà que el cofinançament de l'ajuntament de les actuacions de rehabilitació tinga un percentatge superior al que s'estableix en la base huitena, segons la puntuació següent:  
- Cofinançament municipal total igual o superior al 15 %: 15 punts.  
- Cofinançament municipal total igual o superior al 10 %: 10 punts.  
Si hi ha habitatges de titularitat municipal, l'import aportat per l'ajuntament serà considerat a l'efecte d'aquesta baremació.  
5. Acord comunitat propietaris. Puntuació màxima: 5 punts.  
Proporció dels habitatges que tinguen l'acord de la comunitat de propietaris, o justificació de la no-necessitat, per a dur a terme les obres en el moment de la presentació de la sol·licitud d'ajudes, respecte al total dels habitatges en els quals està previst intervindre. Puntuació màxima: 5 punts.  
La puntuació es calcularà proporcionalment i s'obtindrà un màxim de 5 punts en cas que el 100 % dels habitatges dispose d'aquest acord, o que aquest siga innecessari perquè es tracta d'un edifici de propietari únic.  
6. Percentatge d'edificis amb IEE.CV i certificació energètica. Puntuació màxima: 5 punts.  
Percentatge d'edificis en què es preveu intervindre que disposen d'un informe d'avaluació de l'edifici (IEEV.CV) de data anterior a la data de presentació de sol·licituds i a la d'inici d'obres, si és el cas, així com de certificació energètica de l'estat actual degudament registrada. Puntuació màxima: 5 punts.  
La puntuació es calcularà proporcionalment i s'obtindrà un màxim de 5 punts en cas que el 100 % dels habitatges disposen d'aquests documents.  
7. Eficiència de les actuacions. Puntuació màxima: 20 punts.  
Es valoraran positivament les propostes que assolisquen un percentatge d'estalvi energètic superior dels edificis d'habitatges amb menys dotació de recursos, de conformitat amb el quadre de baremació següent:  
Base tretzena. Resolució de les ajudes  
1. La persona titular de la Direcció General d'Habitatge i Regeneració Urbana, per delegació de la persona titular de la Vicepresidència Segona i Conselleria d'Habitatge i Arquitectura Bioclimàtica, que mitjançant aquesta resolució s'atorga, resoldrà sobre la concessió de l'ajuda sol·licitada, a proposta d'un òrgan col·legiat.  
L'òrgan col·legiat estarà integrat per les persones titulars de la Subdirecció General d'Habitatge i Regeneració Urbana, la Subdirecció General d'Emergència Residencial, Funció Social de l'Habitatge i Observatori de l'Hàbitat i Segregació Urbana, la prefectura del Servei de Regeneració Urbana, la prefectura del Servei d'Habitatge Públic i les prefectures dels Serveis Territorials d'Habitatge i Arquitectura Bioclimàtica, que hauran de signar la declaració d'absència de conflicte d'interessos (DACI) i aplicar el canal intern de denúncia i la normativa relativa a la recusació, la transparència, l'accés a la informació pública i el bon govern. La persona titular de la Direcció General d'Habitatge, Rehabilitació i Regeneració Urbana podrà designar les persones que hagen de suplir els membres d'òrgan col·legiat en cas d'absència, vacant o malaltia.  
Per tal de garantir que hi haja una presència paritària de dones i homes, els membres de l'òrgan col·legiat podran delegar en les persones que consideren, si és el cas, en compliment de l'article 10 de la Llei 9/2003, de 2 d'abril, per a la igualtat entre dones i homes.  
2. El termini màxim per a resoldre i notificar la resolució, que posarà fi a la via administrativa, serà de sis mesos comptats des de l'endemà de la publicació de la resolució de convocatòria corresponent. Transcorregut aquest termini, sense que s'haja dictat i notificat la resolució expressa, els interessats podran entendre desestimada la seua sol·licitud.  
  
Les resolucions de les ajudes es publicaran en el Diari Oficial de la Generalitat Valenciana, d'acord amb el que es preveu en l'article 40 de la Llei 39/2015, d'1 d'octubre, del procediment administratiu comú de les administracions públiques, sense perjudici de la seua notificació individual.  
3. La resolució de la convocatòria es podrà modificar en el cas que no s'arribe a subscriure l'acord bilateral corresponent entre el Ministeri de Transports, Mobilitat i Agenda Urbana, la Generalitat i l'ajuntament en què radique l'actuació.  
4. La resolució de concessió i l'acord bilateral que se subscriga, mitjançant el qual es canalitzen aquestes subvencions, establiran les condicions i els compromisos aplicables de conformitat amb el que disposa la Llei 38/2003, de 17 de novembre, General de subvencions, el seu reglament de desenvolupament, així com la normativa de la Unió Europea aplicable per a la certificació dels fons europeus.  
  
Base catorzena. Obligacions i responsabilitats  
1. Els beneficiaris queden obligats a:  
a) Facilitar qualsevol document, informació o inspecció que la direcció general competent en matèria d'habitatge considere necessaris per al control del compliment de les finalitats previstes.  
b) Sotmetre's a qualsevol actuació de control financer que corresponga a la Intervenció de la Generalitat, en relació amb les ajudes i les subvencions concedides.  
c) Comprometre's per escrit a concedir, com a condició per a rebre els fons, els drets i l'accés necessaris perquè la persona competent que ordena, la Fiscalia europea, respecte dels estats membres participants en la cooperació reforçada en virtut del Reglament (UE) 2017/1939, l'Oficina Europea de Lluita contra el Frau (OLAF), el Tribunal de Comptes i, quan siga procedent, les autoritats nacionals competents, exercisquen plenament les competències respectives.  
c) Comunicar l'obtenció d'altres subvencions o ajudes per a la mateixa finalitat, procedents de qualsevol administració o ens públics o privats, nacionals o internacionals.  
e) Mantindre un registre i conservar els documents justificatius, les dades estadístiques i la resta de documentació relacionada amb el finançament, així com els registres i els documents en format electrònic, durant un període de cinc anys a partir del pagament del saldo o, a falta d'aquest pagament, de l'operació. Així mateix, s'haurà d'actualitzar la documentació presentada que haja patit alguna modificació o la vigència de la qual haja finalitzat amb anterioritat a la liquidació de les subvencions.  
f) Subministrar les dades sobre el perceptor final dels fons. Per a fer-ho, i amb l'objectiu de fer un seguiment i una coordinació adequats d'aquest programa d'ajudes, es podran requerir periòdicament informes de seguiment i dades en format de full de càlcul Excel o CSV per al tractament oportú dels registres; per la qual cosa, l'ajuntament haurà de recaptar i custodiar la informació i la documentació detallada en l'annex II del Reial decret 853/2021, per mitjà del document PDF que estarà a la seua disposició en l'apartat «Impresos associats» corresponent de la convocatòria.  
g) Els beneficiaris directes i els destinataris últims de les ajudes estan subjectes a les obligacions d'informació, comunicació i publicitat establides en l'article 34 del Reglament (UE) 2021/241, del Parlament Europeu i del Consell, de 12 de febrer de 2021, i la normativa europea i nacional que ho desenvolupe, corresponent a aquest programes d'ajudes, així com les que s'establisquen referents a això en la resolució de transferència de crèdit i acords de les comissions bilaterals que se subscriguen en cada cas.  
h) Complir totes i cadascuna de les obligacions establides en l'article 14 de la Llei 38/2003, de 17 de novembre, general de subvencions.  
  
2. A l'efecte de donar compliment al que es preveu en l'article 22.2.d de l'RMRR:  
- La subvenció s'haurà de registrar en la Base de dades nacional de subvencions, segons el que es preveu en l'RD 130/2019.  
- L'Administració i tots els òrgans que es preveuen en l'article 22 de l'RMRR podran accedir a la informació continguda en el Registre de titularitats reals, creat per l'Ordre JUS/319/2018, o a altres bases de dades de l'Administració que puguen subministrar aquestes dades sobre els titulars reals.  
- Es durà a terme la cessió d'informació entre aquests sistemes i el sistema de fons europeus, segons les previsions contingudes en la normativa europea i nacional aplicable.  
3. En el cas d'habitatges arrendats, el propietari no podrà incrementar-ne la renda d'arrendament per les millores que s'hagen dut a terme amb la subvenció atorgada.   
4. En cas que n'hi haja, per al cobrament de les ajudes s'ha de procedir a la retirada d'escuts, plaques i altres objectes que continguen simbologia de la revolta militar, de la Guerra Civil i de la dictadura, llevat que concórreguen raons artístiques, arquitectòniques o artisticoreligioses protegides per la llei, de conformitat amb l'article 15 de la Llei 52/2007, de 26 de desembre, per la qual es reconeixen i amplien drets i s'estableixen mesures en favor dels que van patir persecució o violència durant la Guerra Civil i la dictadura, i de conformitat amb l'article 39 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
  
5. S'haurà d'incloure de manera visible la participació de la Unió Europea, el Ministeri de Transports, Mobilitat i Agenda Urbana, la Generalitat i l'ajuntament corresponent en els cartells descriptius exteriors de la promoció i en les plaques commemoratives permanents, que si és el cas s'instal·len.  
Per tant, en les mesures d'informacio i comunicacio de les actuacions que desenvolupen les inversions (cartells informatius, plaques, publicacions impreses i electròniques, material audiovisual, pàgines web, anuncis i insercions en premsa, certificats, etc.), s'hauran d'incloure els logotips següents:  
a) L'emblema de la Unió Europea.  
b) Juntament amb l'emblema de la Unio, s'inclourà el text «Finançat per la Unio Europea-Next Generation EU».  
c) Juntament amb l'emblema i el text dels apartats a i b, s'haurà d'incloure el logo del PRTR, disponible en l'enllaç https://planderecuperacion.gob.es/identidad-visual.  
d) Es tindran en compte les normes gràfiques i els colors normalitzats establits en l'annex II del Reglament d'execució 821/2014. També es pot consultar la pàgina web següent:  
- http://publications.europa.eu/code/es/es-5000100.htm  
I descarregar diversos exemples de l'emblema en:  
- https://europa.eu/european-union/about-eu/symbols/flag\_es#download  
Tots els cartells informatius i les plaques s'hauran de col·locar en un lloc ben visible i d'accés al public.  
  
Base quinzena. Control i revocació de les subvencions  
1. La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes obligacions, especialment la falta de presentació de la documentació assenyalada en la base desena en termini, o la comprovació de la falsedat de les dades aportades a l'expedient, donarà lloc a la revocació de la subvenció concedida i a la devolució de les quanties atorgades, que reportaran els interessos de demora corresponents.  
Tenint en compte l'article 169.3 de la Llei 1/2015, de 6 de febrer, d'hisenda pública, del sector públic instrumental i de subvencions, es tramitarà l'aprovació del pla de control corresponent per part de l'òrgan concedent, que haurà d'incloure i tindre en compte les accions i els controls ja establits pels serveis territorials per a la tramitació de la corresponent qualificació provisional i definitiva necessària per a la tramitació de les actuacions, de conformitat amb la base setzena.  
  
El pla s'aprovarà prèviament a l'aplicació i es concretarà el personal encarregat de la tasca, la classe de control, els criteris de selecció de la mostra i el percentatge de l'ajuda pagada que s'ha de controlar.  
2. D'acord amb el que es disposa en l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, es perdrà el dret a la subvenció, o es procedirà al reintegrament d'aquesta, quan la subvenció es destine a la realització d'una activitat o al compliment d'una finalitat prohibida en el títol VI de l'esmentada Llei 14/2017, de 10 de novembre.  
  
3. En qualsevol cas, serà aplicable el que es disposa en matèria de control financer, reintegrament i infraccions i sancions administratives en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei 38/2003, de 17 de novembre, general de subvencions.  
4. Per a donar compliment al que estableix l'Ordre HFP/1030/2021, de 29 de setembre, s'ha aprovat, mitjançant la Resolució de 25 de febrer de 2022, el Pla de mesures antifrau de la Vicepresidència Segona i Conselleria d'Habitatge i Arquitectura Bioclimàtica en l'execució de mesures finançades pel Mecanisme de recuperació i resiliència (MRR) en el marc del Pla de recuperació, transformació i resiliència (PRTR), que es troba disponible en la pàgina web següent:  
  
https://habitatge.gva.es/va/web/vicepresidencia-segona/fons-europeus  
  
Base setzena. Tramitació d'actuacions després de la subscripció de l'acord  
Una vegada subscrit l'Acord de la Comissió Bilateral, en el procediment per a la tramitació de les diverses actuacions, s'estableixen les condicions següents:  
1. Oficina de gestió  
L'ajuntament haurà de disposar d'una oficina municipal específica per a gestionar les actuacions previstes en l'ERRP i designar l'òrgan competent responsable de la certificació de les actuacions efectuades i els tècnics responsables per a la tramitació de les ajudes. L'oficina de gestió del barri tindrà les funcions, entre altres, d'informar i assessorar els propietaris o les comunitats de propietaris dels edificis inclosos en l'ERRP, gestionar els expedients de cadascun dels edificis que es rehabilitaran i recaptar els justificants de les despeses de material i de personal adscrit a l'oficina de gestió.  
2. Qualificació de les actuacions  
En el cas d'actuacions de rehabilitació d'edificis, l'oficina de gestió de l'ERRP haurà de recollir la documentació necessària per a poder obtindre la qualificació provisional i definitiva de les obres.  
L'ajuntament, en la condició de beneficiari de la subvenció, haurà de custodiar la documentació justificativa de cadascun dels expedients, de conformitat amb la normativa vigent en matèria de subvencions. Aquesta documentació inclourà, en tot cas, la memòria de les actuacions que són objecte de subvenció, la memòria econòmica o el pressupost justificatiu del cost d'aquestes, incloent-hi les factures corresponents o, si és el cas, els documents equivalents que acrediten els pagaments efectuats, així com tots els documents tècnics que constituïsquen el projecte d'execució de les obres, i les actes, els certificats, les llicències i la resta de la documentació explicativa de les actuacions que s'hagen dut a terme. La documentació referida es posarà a la disposició de la Direcció General d'Habitatge i Regeneració Urbana, a petició d'aquesta, per a les verificacions i comprovacions que estime procedent fer en qualsevol moment de l'execució de les actuacions previstes, fins a la finalització dels terminis de garantia aplicables i d'acord amb el que es preveu a aquests efectes en el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
El secretari municipal, o l'òrgan municipal equivalent amb capacitat jurídica per a fer-ho, certificarà que les comunitats de propietaris han aportat tota la documentació requerida per a tramitar els expedients i que l'obra compleix els requisits per a obtindre les ajudes d'acord amb el Reial decret 853/2021.  
En la qualificació definitiva, una vegada aportats els justificants de la inversió de l'actuació o les factures de l'obra realment executada, es reajustarà l'import de la subvenció en el supòsit que el cost de l'obra siga inferior al previst inicialment, o en cas d'estalvi de consum d'energia primària no renovable obtingut, inferior a l'estimat inicialment.  
  
Amb la finalitat de poder fer els tràmits administratius necessaris dins dels terminis establits en el Conveni de col·laboració del Ministeri de Transports, Mobilitat i Agenda Urbana amb la Comunitat Valenciana, i en relació amb l'abonament final de l'ajuda atorgada per a les actuacions, tota la documentació necessària per a sol·licitar la qualificació definitiva s'haurà de presentar abans de l'1 de novembre de l'exercici en curs. L'incompliment d'aquestes dates límit podrà suposar la pèrdua de les ajudes.  
  
Base dessetena. Justificació de la despesa  
1. La justificació de la despesa es farà d'acord amb els certificats dels justificants de la inversió que s'ha fet, segons el model normalitzat publicat en el web de la Vicepresidència Segona i la Conselleria d'Habitatge i Arquitectura Bioclimàtica que, almenys una vegada a l'any i amb anterioritat al 10 de novembre, hauran de ser presentats pel beneficiari davant de la Vicepresidència Segona i la Conselleria d'Habitatge i Arquitectura Bioclimàtica per a la seua revisió i, si és el cas, la tramitació dels pagaments i lliuraments que corresponguen.  
2. En aquesta justificació s'indicaran els costos a origen dels treballs efectuats i tots els compresos en la base setena, fins i tot l'IVA (o l'impost indirecte equivalent) quan no puga ser susceptible de recuperació o compensació total o parcial. No seran subvencionables els costos de llicències, taxes, impostos o tributs.  
3. Les obres promogudes per les administracions públiques i altres empreses, entitats i organismes subjectes a dret públic s'hauran de fer d'acord amb la legislació vigent en matèria de contractació pública, i els justificants d'aquestes obres s'hauran d'haver aprovat municipalment, si és el cas.  
  
Base dihuitena. Abonament de les ajudes  
1. El destinatari últim haurà d'acreditar, amb caràcter previ a la percepció de l'ajuda reconeguda, el compliment dels requisits establits en el Reial decret 853/2021.  
2. L'abonament de les ajudes que corresponguen a cada actuació el durà a terme, respectant les anualitats aprovades, la Vicepresidència Segona i Conselleria d'Habitatge i Arquitectura Bioclimàtica de la manera següent:  
a) Primer pagament o bestreta. La Vicepresidència Segona i Conselleria d'Habitatge i Arquitectura Bioclimàtica anticiparà el 50 % de la subvenció aprovada en concepte de provisió de fons per a l'arrancada del pla d'actuació. Aquesta bestreta, de conformitat amb el que s'estableix en l'article 171.5 lletra a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, està exonerat de la constitució de garanties perquè es tracta d'un dels supòsits de l'article 171.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
b) Pagaments parcials anuals. En correspondència amb les justificacions d'inversió presentades, es tramitaran pagaments parcials, almenys una vegada a l'any, sempre que el muntant de la subvenció certificada per al cobrament supere la bestreta abonada, sense que se superen les limitacions de cadascuna de les respectives anualitats concedides, i sense que se supere el 90 % de l'import total de la intervenció.  
c) Pagament final o de liquidació. El 10 % de l'import de la subvenció restant es tramitarà una vegada es dispose de la qualificació definitiva de les actuacions realitzades en l'ERRP.  
En cas que el 30 de juny de 2026 no s'hagen complit els requisits que es descriuen a continuació, la quantia de la subvenció serà la que resulte de l'aplicació dels criteris del programa sobre els habitatges efectivament finalitzats, i s'hauran de retornar els recursos que, en concepte de bestreta o abonaments a compte, s'hagen lliurat i corresponguen a actuacions no finalitzades en aquest termini. Els requisits que s'han de considerar són els següents:  
a) Haver finalitzat completament l'obra de rehabilitació, la qual cosa s'acreditarà amb l'aportació del certificat de fi d'obra corresponent.  
b) Tindre els certificats d'eficiència energètica dels edificis o dels habitatges unifamiliars ja finalitzats emés, realitzat amb el mateix programa reconegut de certificació que el que s'utilitza per al certificat previ a la intervenció, signat pel tècnic competent i registrat degudament en l'administració competent, que confirmen els objectius d'estalvi en consum energètic compromesos.  
  
3. En el cas que el cost de l'actuació siga inferior al cost inicial previst en la sol·licitud d'ajudes, es recalcularà l'import de la subvenció i aquesta es podrà minorar si de l'aplicació d'aquestes bases resulta un import d'ajuda inferior al previst inicialment, o en cas d'estalvi, de consum d'energia primària no renovable obtingut inferior a l'estimat inicialment. L'import de l'ajuda no s'incrementarà encara que el cost de l'actuació supere el previst inicialment.  
  
4. L'import de la subvenció que es concedeix no podrà ser d'una quantia que, aïlladament o conjuntament amb altres subvencions públiques que amb el mateix objecte puguen rebre les parts beneficiàries d'aquestes ajudes, supere el cost previst de l'actuació. En el cas que es done aquesta circumstància, es reduirà l'import de la subvenció.  
5. Per al cobrament de les ajudes, amb caràcter general, s'haurà d'aportar la documentació següent:  
a) Imprés de domiciliació bancària omplit degudament, en què es designe el compte en què es farà l'ingrés de les ajudes.  
b) Autorització perquè la Vicepresidència Segona i Conselleria d'Habitatge i Arquitectura Bioclimàtica puga sol·licitar la informació de caràcter tributari, econòmic o patrimonial que siga legalment pertinent, en el marc de col·laboració establit amb l'Agència Tributària, el Centre de Gestió Cadastral i Cooperació Tributària, el Col·legi de Notaris i Registradors i amb altres administracions públiques, amb constància que, d'acord amb la Llei orgànica 3/2018, de 5 de desembre, de protecció de dades personals i garantia dels drets digitals, la utilització d'aquestes dades no podrà servir a una finalitat diferent del procés de selecció d'adjudicataris d'ajudes.  
6. En cap cas es podran fer pagaments als perceptors de les ajudes quan s'haja sol·licitat la declaració de concurs, s'hagen declarat insolvents en qualsevol procediment, es troben declarades en concurs, estiguen subjectes a una intervenció judicial o hagen sigut inhabilitades segons la legislació concursal sense que haja conclòs el període d'inhabilitació fixat en la sentència de qualificació del concurs.  
  
7. Els beneficiaris de les ajudes estaran obligats a comunicar immediatament, fins i tot durant la tramitació de la sol·licitud, a l'òrgan competent de la Generalitat que estiga fent aquesta tramitació o que li haja reconegut l'ajuda, qualsevol modificació de les condicions que puguen motivar o hagen motivat aquest reconeixement i que puga determinar la pèrdua sobrevinguda del dret a l'ajuda. La no comunicació d'aquestes modificacions serà causa suficient per a iniciar un expedient de reintegrament de les quantitats que es puguen haver cobrat indegudament.  
  
  
Base denovena. Finançament del programa  
1. La publicació de la convocatòria d'ajudes es podrà dur a terme pel procediment de tramitació anticipada d'expedient de despesa.  
2. Les subvencions convocades en virtut d'aquesta resolució podran tindre un abast plurianual, en funció dels terminis d'execució de les actuacions que s'establisquen. En la convocatòria s'indicarà el crèdit finançat amb recursos propis de la Generalitat, així com, si és el cas, el finançament que ha de rebre el Ministeri de Transports, Mobilitat i Agenda Urbana en el marc de l'aplicació del Reial decret 853/2021.  
  
3. Una vegada concedida, el beneficiari de la subvenció podrà informar la Direcció General d'Habitatge i Regeneració Urbana en cas de desajustament de les anualitats inicialment concedides, amb el ritme d'execució de l'acció subvencionada, de conformitat amb el que es disposa en l'art. 64 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
4. Es podrà ampliar el crèdit destinat al finançament dels programes d'ajudes que es regulen en aquestes bases amb posterioritat a la publicació de les convocatòries d'aquestes, d'acord amb la regulació establida en l'article 58 del Reial decret 887/2006, pel qual s'aprova el Reglament de la Llei 38/2003, general de subvencions, en atenció als supòsits que preveu l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
  
  
Base vintena. Documentació justificativa de les actuacions corresponents als entorns residencials de rehabilitació programada (ERRP)  
  
La Generalitat aportarà al Ministeri de Transports, Mobilitat i Agenda Urbana, com a documentació acreditativa de la finalització de les actuacions i del compliment de l'objecte de la subvenció:  
a) Certificat expedit i subscrit pel director general competent en matèria d'habitatge, que certifique la finalització completa de les actuacions objecte de la subvenció amb un pronunciament exprés de la realització d'acord amb les exigències del Reial decret 853/2021. En aquest certificat s'indicaran els imports de la inversió efectivament executada per partides i els imports corresponents a les ajudes rebudes.  
  
b) Certificat expedit per la Intervenció de la Generalitat en què s'acredite la veracitat, en termes comptables i pressupostaris, dels imports reflectits en el certificat de la lletra anterior.  
c) Verificació de la millora en termes d'eficiència energètica.  
Aquesta verificació, referida en l'apartat 1 de la base setena de la reducció del consum d'energia primària no renovable, la reducció de la demanda global de calefacció i refrigeració i de la millora de la qualificació energètica, segons corresponga, es farà tant ex-ante com ex post, mitjançant la comparació del certificat d'eficiència energètica de cada edifici o habitatge abans i després de l'actuació. Aquests certificats, regulats pel Reial decret 390/2021, d'1 de juny, han d'estar registrats en l'òrgan competent de la comunitat autònoma que també du a terme la inspecció i control, i seran emesos per tècnics competents; tot això, segons el que s'especifica en la base setzena.  
  
Base vint-i-unena. Termini per a l'execució i la justificació de les actuacions corresponents als entorns residencials de rehabilitació programada (ERRP)  
Les actuacions objecte de finançament per mitjà d'aquest programa hauran d'estar finalitzades abans del dia 30 de juny de 2026.  
La documentació acreditativa de la finalització de les actuacions i del compliment de l'objecte de la subvenció l'haurà d'aportar el Ministeri de Transports, Mobilitat i Agenda Urbana amb anterioritat al 31 de desembre de 2026.  
Així mateix, a fi de donar suport al compliment dels objectius número 27, 28 i 29 de CID, indicats en la base primera, abans del 30 de novembre de 2023, els ajuntaments que hagen resultat beneficiaris d'aquestes ajudes hauran de presentar un informe de l'estat d'evolució de les obres i indicar el percentatge d'execució d'aquestes.  
  
La no finalització de les actuacions abans del 30 de juny de 2026, així com un retard substancial injustificat en l'avanç de les obres a la vista de l'informe d'evolució, podrà derivar en la pèrdua de l'ajuda obtinguda i en el corresponent reintegrament dels imports abonats.  
  
Base vint-i-dosena. Règim jurídic aplicable a les bases reguladores i a la convocatòria  
Aquestes bases reguladores i la convocatòria de les subvencions estan subjectes al règim jurídic següent:  
1) Preceptes bàsics de la Llei 38/2003, de 17 de novembre, general de subvencions i del seu reglament de desenvolupament, aprovat pel Reial decret 887/2006, de 21 de juliol, sense perjudici de l'aplicació supletòria dels preceptes no bàsics de les dues normes.  
2) Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència.  
3) Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i habitatge social del Pla de recuperació, transformació i resiliència, i la normativa de la Unió Europea que es menciona en l'article 1, apartats 3 a 5.  
  
4) Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i les seues normes reglamentàries de desenvolupament.  
5) Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
6) Llei 8/2021, de 30 de desembre, de pressupostos de la Generalitat, per a l'exercici 2022  
En el que no estiga previst en aquesta normativa s'aplicaran les normes de dret administratiu o altres d'àmbit nacional o europeu que puguen resultar aplicables.  
  
Segon. Convocar, per a l'exercici 2022, les ajudes del Programa d'ajudes a les actuacions de rehabilitació en l'àmbit de barri  
Es convoquen per a l'exercici 2022 les ajudes establides en aquesta resolució, per la qual s'aproven les bases reguladores per a la concessió de les subvencions del Programa d'ajuda a les actuacions de rehabilitació en l'àmbit de barri, que es regiran per les bases establides en l'apartat anterior i d'acord amb les condicions següents:  
1. Finançament de les ajudes  
Quant als fons procedents del ministeri, el finançament de les ajudes regulades en aquesta resolució es farà amb càrrec al capítol VII i a l'aplicació pressupostària 47.51.10.842.16.8 de la línia S1560, «MRR Finançament de Fons Europeus 2021-2026 Rehabilitació a nivell de barri», dels pressupostos de la Generalitat 2022, amb l'aportació condicionada del Ministeri de Transports, Mobilitat i Agenda Urbana d'aquesta línia.  
Quant als fons procedents de la Generalitat, el finançament de les ajudes regulades en aquesta resolució es farà amb càrrec al capítol VII i a l'aplicació pressupostària 83.03.09.430.99.5 de la línia S1566, «Cofinançament d'actuacions en el marc dels fons europeus», dels pressupostos de la Generalitat 2022 amb l'aportació condicionada de la Generalitat d'aquesta línia.  
La quantia total màxima de les ajudes que es concediran en l'exercici 2022 serà de 76.767.442,00 euros, 06.444.848,00 euros dels quals corresponen a l'aportació del Ministeri de Transports, Mobilitat i Agenda Urbana i 7.500.000,00 euros a l'aportació de la Generalitat Valenciana. Aquest import s'estima segons la disponibilitat pressupostària de la línia S1560 i la línia S1566.  
L'atorgament de les subvencions estaria condicionat a l'existència en els pressupostos dels exercicis econòmics 2023 a 2026 de crèdit adequat i suficient per a aquest fi.  
Les ajudes tindran caràcter de despesa plurianual, segons la distribució següent:  
  
Anualitat % Ministeri de Transports, Mobilitat i Agenda Urbana Generalitat  
2022 50 77.420.054,00 - 3.750.000,00 -  
2023 10 8.000.000,00 - 750.000,00 -  
2024 10 8.000.000,00 - 750.000,00 -  
2025 10 8.000.000,00 - 750.000,00 -  
2026 20 25.892.437,00 - 1.500.000,00 -  
 100 85.411.165,00 - 7.500.000,00 -  
  
  
No obstant això, si es compleix algun dels supòsits previstos en l'article 58 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, així com el que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, la quantia total màxima prevista en el paràgraf anterior es podrà augmentar mitjançant la resolució del vicepresident segon i conseller d'Habitatge i Arquitectura Bioclimàtica, fins a un import total màxim de 683.561.699,00 - corresponents al Ministeri i 09.990.920 - corresponents a la Generalitat, tot això sense perjudici que es puga incrementar en un import més alt en cas que el Ministeri de Transports, Mobilitat i Agenda Urbana aporte nous fons en el marc del Pla de recuperació, transformació i resiliència 2021-2026. Aquesta resolució es publicarà, si és el cas, en el Diari Oficial de la Generalitat Valenciana prèviament a la resolució de concessió de les ajudes.  
  
L'efectivitat de la quantia addicional a què es refereix l'apartat anterior queda condicionada a la disponibilitat efectiva del crèdit en un moment anterior a la resolució de la concessió de les subvencions.  
2. Condicions de la concessió de les ajudes  
El procediment de concessió d'aquestes subvencions serà el de concurrència competitiva.  
Podran ser beneficiaris i, per tant, sol·licitants de les ajudes, els ajuntaments de la Comunitat Valenciana, amb mitjans propis o per mitjà de la figura de l'agent o gestor de la rehabilitació, que assumisquen la responsabilitat de l'execució integral de l'àmbit de l'ERRP delimitat per a l'actuació.  
Les obres subvencionables podran estar iniciades abans de la sol·licitud de les ajudes, sempre que no estiguen iniciades abans de la presentació telemàtica de l'IEEV.CV preceptiu, si és el cas, ni abans de l'1 de febrer de 2020.  
Les obres no podran estar finalitzades en la data de publicació de la convocatòria. S'entendrà per data de fi d'obres la que conste en el certificat final d'obra.  
3. Termini i forma de presentar les sol·licituds  
El termini per a la presentació de la sol·licitud d'ajuda començarà el dia 9 maig de 2022 i finalitzarà el 20 de juny de 2022, els dos inclosos. L'incompliment del termini de sol·licitud determinarà automàticament l'exclusió de la convocatòria.  
El procediment de sol·licitud serà telemàtic i es farà segons el que s'estableix en l'apartat segon, sense perjudici del que disposa la legislació reguladora del procediment administratiu comú de les administracions públiques.  
La presentació telemàtica de la sol·licitud s'ha de fer mitjançant el formulari disponible en la seu electrònica de la Generalitat corresponent a aquest tràmit.  
4. Documentació que s'ha d'adjuntar a la sol·licitud.  
Al formulari de sol·licitud s'adjuntarà l'acord municipal o la resolució de l'òrgan competent sobre la sol·licitud d'ajudes i l'aprovació de la proposta de delimitació de l'àmbit d'actuació, un document que justifique el nomenament del representant, si és el cas, i, almenys, els documents següents:  
4.1. La proposta de delimitació de l'àmbit de l'actuació, que ha de contindre:  
- Delimitació cartogràfica de l'ERRP, tant en format digital com, si pot ser, en un fitxer «shape» georeferenciat.  
- Resum dels paràmetres principals de l'actuació.  
- Relació que permeta identificar inequívocament tots els edificis en els quals s'intervindrà, mitjançant la direcció i la referència cadastral.  
  
- Documentació gràfica i complementària que reculla les determinacions estructurals i detallades del planejament vigent i els paràmetres urbanístics de l'àmbit delimitat o qualsevol altra informació urbanística de rellevància per a les actuacions proposades. Si hi ha un pla especial o instrument equivalent relatiu a la figura de protecció patrimonial declarada, de conformitat amb la Llei de patrimoni, s'haurà de fer un esment exprés d'aquesta circumstància i se'n delimitarà la superfície protegida i el grau de protecció.  
4.2. Una memòria programa en què constaran, almenys, els documents següents:  
4.2.1. Un diagnòstic sobre la situació demogràfica, social, econòmica i ambiental de l'ERRP.  
4.2.2. Un programa d'actuacions que incloga la descripció de les actuacions subvencionables, la idoneïtat tècnica i les formes de l'execució i la gestió d'aquestes, així com la programació temporal. S'inclouran també les mesures complementàries proposades en els àmbits social, econòmic i ambiental, en què s'especifiquen de manera detallada les institucions públiques i privades implicades i els compromisos establits per a la posada en marxa, el desenvolupament i el seguiment.  
4.2.3. Una memòria de viabilitat tècnica, que acredite la compatibilitat amb l'ordenació urbanística, i una altra de viabilitat econòmica, que analitze la rendibilitat i l'equilibri entre els beneficis i les càrregues derivades de l'actuació per als propietaris.  
4.2.4. Una memòria tècnica en la qual s'identifiquen els objectius energètics i mediambientals de la proposta d'actuació, d'acord amb el contingut de l'informe d'avaluació de l'edifici, si és el cas.  
4.2.5. Pla de reallotjament temporal i retorn, si és el cas, amb indicació dels terminis i costos dels reallotjaments i de les mesures socials complementàries previstes per a la població afectada.  
4.2.6. Memòria de la descripció de com s'ha tingut en compte la perspectiva de gènere, tant en la selecció i la proposta d'actuació en els edificis d'habitatges que s'intervindran, com en la planificació i el disseny de les obres de millora del medi urbà. Es valoraran les propostes d'actuacions que garantisquen la participació, l'accessibilitat i la percepció de seguretat de les dones, entre altres aspectes, en els espais públics i en els edificis d'habitatges; així com totes les mesures adoptades per a reduir la desigualtat de gènere que hi puga haver. S'agafarà com a referència el Set per a introduir la perspectiva de gènere en el procés urbà, publicat per la Conselleria d'Habitatge, Obres Públiques i Vertebració del Territori, disponible en la seua pàgina web.  
  
4.2.7. Descripció de les propostes innovadores que milloren la qualitat edificatòria del parc d'habitatges i, per tant, la qualitat de vida dels futurs habitants sota criteris d'eficiència energètica, sostenibilitat, conciliació familiar i laboral o qualsevol altre que ajude a assolir aquests objectius, i que seran objecte de valoració d'acord amb la base dotzena.  
  
4.3. Fitxes resum de l'actuació, segons el model normalitzat, que estan a la disposició dels sol·licitants en el web de la Vicepresidència Segona i Conselleria d'Habitatge i Arquitectura Bioclimàtica.  
4.4. Declaració responsable del compliment de la normativa relativa a ajudes d'estat, de minimis i doble finançament.  
4.5. Declaració responsable, si és el cas, que l'empresa no està en crisi, d'acord amb la definició d?«empresa en crisi» que s'estableix en l'apartat 18 de l'article 2 del Reglament (UE) núm. 651/2014, de 17 de juny, de 2014. Aquesta declaració està inclosa en el formulari annex de la sol·licitud, per la qual cosa no caldrà adjuntar-la en un document a part.  
4.6. Declaració responsable relativa al compliment dels requisits i el compromís de les obligacions establides en els articles 13 i 34 de la Llei 38/2003, de 17 de novembre, general de subvencions, així com el que es disposa en l'article 61.3 del Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència. Aquesta declaració està inclosa en el formulari annex de la sol·licitud, per la qual cosa no caldrà adjuntar-la en un document a part.  
4.7. Declaració responsable relativa al fet que com a mínim el 50 % dels habitatges dels edificis de tipologia residencial col·lectiva constituiran el domicili habitual dels propietaris o usuaris. En el cas d'habitatges unifamiliars, aquests han de constituir el domicili habitual i permanent dels propietaris o usuaris. Aquesta declaració està inclosa en el formulari annex de la sol·licitud, motiu pel qual no caldrà adjuntar-la en un document a part.  
4.8. Declaració responsable que l'actuació proposada s'adequa al principi de no causar un perjudici significatiu al medi ambient (DNSH, per les sigles en anglés) i la seua normativa d'apIicació, tant nacional com europea, i en particular en el que es disposa en el Pla de recuperació transformació i resiliència, en el Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència i la seua normativa de desenvolupament, i en el Reglament (UE) 2020/852 del Parlament Europeu i del Consell, de 18 de juny de 2020, i d'acord amb la Guia tècnica de la Comissió Europea (2021/C 58/01) sobre l'aplicació d'aquest principi.  
4.9. Declaració d'absència de conflicte d'interessos (DACI), segons el model A de l'annex IV de l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
4.10. Compromís exprés de concedir els drets i accessos necessaris per a garantir que la Comissió, l'OLAF, el Tribunal de Comptes Europeu, la Fiscalia europea i les autoritats nacionals competents exercisquen les seues competències.  
4.11. Declaració responsable: subministrament d'informació.  
4.12. Model de domiciliació bancària.  
5. Potestativament, en el moment de la sol·licitud i en qualsevol cas amb caràcter previ a la qualificació provisional, s'aportarà:  
5.1. Llista dels edificis objecte de rehabilitació amb indicació del número de registre de l'informe d'avaluació de l'edifici (IEE.CV) de cadascun d'aquests.  
5.2. De cada edifici en què es preveu intervindre, la certificació d'eficiència energètica de l'edifici existent en l'estat actual, degudament registrada.  
5.3. De cada edifici en què es preveu intervindre, el llibre de l'edifici rehabilitat existent, o, en defecte d'això, un estudi sobre el potencial de millora de l'edifici o habitatge en relació amb els requisits bàsics definits en la Llei 38/1999, de 5 de novembre, d'ordenació de l'edificació i un pla d'actuacions en el qual s'identifique l'actuació i la millora proposada, tot això de conformitat amb el que es disposa en l'annex I del Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i habitatge social del Pla de recuperació, transformació i resiliència.  
  
5.4. Projectes d'edificació o rehabilitació amb visat col·legial, d'acord amb el Reial decret 1000/2010, o amb l'informe de l'oficina de supervisió de projectes municipal corresponent. Haurà d'incloure l'annex justificatiu, d'acord amb el que s'indica en la base tercera, així com l'estalvi de consum d'energia primària no renovable estimat pel que fa a la situació inicial.  
5.5. De cada edifici en què es preveu intervindre, l'acord de la comunitat o comunitats de propietaris de què es tracte, degudament agrupades, excepte en els casos d'edificis de propietari únic, i amb l'autorització administrativa corresponent quan siga preceptiva.  
6. Criteris de valoració de les sol·licituds  
Les sol·licituds presentades es baremaran d'acord amb el que es disposa en la base dotzena de l'apartat primer d'aquesta resolució.  
7. Termini de resolució i notificació de la resolució d'ajudes  
El termini màxim per a resoldre i publicar la resolució de les ajudes serà de sis mesos comptats des de la publicació d'aquesta resolució de convocatòria. Transcorregut aquest termini, sense que s'haja dictat i publicat la resolució expressa, els sol·licitants podran entendre desestimada la seua sol·licitud per silenci administratiu.  
La resolució de les ajudes es notificarà mitjançant una publicació en el Diari Oficial de la Generalitat Valenciana. La publicació esmentada substituirà la notificació individual de la resolució, d'acord amb el que es preveu en la legislació del procediment administratiu comú de les administracions públiques, sense perjudici de la notificació individual.  
Si és el cas, les objeccions que s'han d'esmenar i altres tràmits que hagen d'omplir els ajuntaments sol·licitants en el procediment, es publicaran en la pàgina web oficial de la Vicepresidència Segona i Conselleria d'Habitatge, i Arquitectura Bioclimàtica, tot això d'acord amb els terminis i condicions establides en la Llei 39/2015, d'1 d'octubre, del procediment administratiu comú de les administracions públiques.  
  
8. Recursos contra la resolució de les ajudes.  
Contra la resolució de les ajudes, que posarà fi a la via administrativa, es podrà interposar un recurs potestatiu de reposició en el termini d'un mes a comptar des de l'endemà de la publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació, d'acord amb el que s'estableix en els articles 10.1.a, i 46.1 de la Llei 29/1998, de 13 de juliol, reguladora de la jurisdicció contenciosa administrativa. En els litigis entre administracions públiques no caldrà interposar recurs en via administrativa. No obstant això, quan una administració interpose un recurs contenciós administratiu contra una altra, podrà presentar una reclamació prèvia de les previstes en els articles 44 i 46.6 de la Llei 29/1998, de 13 de juliol, reguladora de la jurisdicció contenciosa administrativa.  
  
Contra aquesta resolució, que posa fi a la via administrativa, es podrà interposar un recurs potestatiu de reposició en el termini d'un mes a comptar des de l'endemà de la publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació, d'acord amb el que s'estableix en els articles 10.1.a, i 46.1 de la Llei 29/1998, de 13 de juliol, reguladora de la jurisdicció contenciosa administrativa. En els litigis entre administracions públiques no caldrà interposar un recurs en via administrativa. No obstant això, quan una administració interpose un recurs contenciós administratiu contra una altra, podrà presentar una reclamació prèvia de les que es preveuen en els articles 44, lletra a, i 46.6 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 8 d'abril de 2022.- El vicepresident segon i conseller d'Habitatge i Arquitectura Bioclimàtica: Héctor Illueca Ballester.